奉和襲美太湖詩二十首 聖姑廟
作者：陸龜蒙
朝代：唐

paragraphs: 渺渺洞庭水，盈盈芳嶼神。
因知古佳麗，不獨湘夫人。
流蘇蕩遙吹，斜領生輕塵。
蜀彩駮霞碎，吳綃盤霧勻。
可憐飛燕姿，合是乘鸞賓。
坐想煙雨夕，兼知花草春。
空登油壁車，窈窕誰相親。
好贈玉條脫，堪攜紫綸巾。
殷勤撥香池，重薦汀洲蘋。
明朝動蘭檝，不翅星河津。